היסטוריה: מפלגת העבודה פרסמה את מספרי הטלפון של הח"כים והיועצים, את שיקולי ההצבעה וסיכומי הישיבות • דבר אחד חשוב עדיין לא פורסם - תקציב המפלגה. ועדיין, מדובר בקפיצה משמעותית בכיוון הנכון
לראשונה, בזכות פעילות "שקוף", תפעל בכנסת ה-24 סיעה שקופה – העבודה. במפלגה החליטו להשקיף את סיכום הישיבות של חברי הכנסת, את שיקולי ההצבעה שלהם במליאה, את מספרי הטלפון של הח"כים ויועציהם, ואת הלו"ז למפגשים פתוחים של הח"כים עם הציבור הרחב בכנסת.  במפלגה עדיין לא החליטו לגבי צעד שקיפות נוסף שאותו ביקשנו מהם ומשאר המפלגות – לשקף את הוצאות המפלגה. אבל אנחנו אופטימיים ונעדכן על כך בהמשך. בלחיצה תוכלו לראות את: כרגע הפירוט במסמכים רזה יחסית – אבל זה בגלל שהכנסת בקושי מתכנסת ואין כמעט דיונים. ברגע שהכנסת תחזור לפעילות – תהיה לשקיפות הזו משמעות עמוקה עבור אזרחי ישראל. לראשונה, למשל, נדע מדוע חברי כנסת הצביעו בעד או נגד חוק מסוים – לכאורה דבר מובן מאליו, אלא שאף סיעה לא עשתה זאת עד היום. במקביל מפתחת המפלגה בימים אלה מערכת הצבעה שתאפשר לחברות וחברי המפלגה להביע את עמדתם ביחס לסוגיות שונות בפעילות הסיעה בכנסת. הרעיון גובש ביחד עם "שקוף" ומנהל סיעת העבודה טל אלוביץ, ויצא לדרך בדחיפת יו"ר מפלגת העבודה מרב מיכאלי ויו"ר הסיעה רם שפע.  "שקיפות לא צריכה להיות אינטרס שצריך להתאמץ בשבילו", אמרה מיכאלי ל"שקוף". "במדינה דמוקרטית היא צריכה להיות הרגיל. השנה האחרונה וההחלטות שהתקבלו בחדרי חדרים במסגרת ההתמודדות עם הקורונה הבהירו לנו יותר מאי פעם כמה היעדר שקיפות הוא הרסני. שקיפות היא לא טובה לציבור, שקיפות היא טובת הציבור". "אני שמח שאנחנו המפלגה הראשונה שבוחרת להנגיש את פעילותה לציבור ולפעול כסיעה השקופה הראשונה בכנסת", הוסיף שפע. לדבריו, "זהו רק השלב הראשון ובכוונתנו לבצע מהלכים חדשניים נוספים. סיעת העבודה שמה לעצמה כיעד לחשוף בפני הציבור בישראל את האמת. רבים בציבור הישראלי ובעיקר בקרב הדור הצעיר משווע לנבחרי ציבור שיהיו יותר נגישים אליו ויותר קשובים אליו". 